钦定古今图书集成/明伦汇编/官常典/第528卷 > 塔海帖木儿
## 钦定古今图书集成/明伦汇编/官常典/第528卷 > 塔海帖木儿

按《元史》本传：“塔海帖木儿，荅荅里带人。其先在太祖
时，事国王木华黎，将左手大万户，下蒙古军，领太原
以西八州，破金将王公佐军，斩公佐。从攻陕右，征河
西，灭金，皆有功，赐种田户二百七十。曾祖忒木勒哥
嗣，从都元帅塔海绀卜征蜀，死于兴元。祖扎剌带嗣。
扎剌带卒，父拜荅儿尚幼，从祖扎里、荅术相继袭其”
职。扎里从都元帅大荅征蜀，以所统军二百人，破宋
军于巴州，斩首三百级，生擒五十馀人。荅术以西川
行枢密院檄，领兵三千人救碉门，大败宋军，斩首三
百馀级，俘百馀人以归。拜荅儿既长，始以父官从行
省也速带儿征建都，死军中。塔海帖木儿袭父职。初
从行院忽敦围嘉定，嘉定降。进围重庆，守将张玨出
师迎敌，塔海帖木儿力战陷阵，功最多。十五年，又以
都鲁军二百人，破宋军于白水江，夺战船一，俘其众
十三人，升宣武将军、管军总管。从也速荅儿征亦奚
不薛，又从征都掌蛮，皆以为前锋，杀获甚众。九溪蛮
散猫、大盘蛮尚木的世用等叛，从行省曲立吉思帅
师往讨，皆擒之，及杀其酋长头狗等。也速荅儿、药剌
罕率兵万人，会云南兵讨乌蒙蛮，至闹灶，其酋长阿
蒙率五百馀众奔麻布蛮地，塔海帖木儿以四百人
追至山箐中，大败之，擒阿蒙以归。二十六年，又从也
速荅儿西征，不知所终。